El govern de Gandia denuncia les retallades de la Generalitat en les ajudes al transport públic cap al veïnat de la ciutat i la Safor
08 juliol 2025

## El govern de Gandia denuncia les retallades de la Generalitat en les ajudes al transport públic cap al veïnat de la ciutat i la Safor08 juliol 2025Última actualització: 08 juliol 2025

![](../gestion/img/97fca2e596429d37e2c5e0f0f0c932c55ad05085372b5e5878735c7fc026483e.jpg)  
  

La regidora delegada de Seguretat i Mobilitat de l’Ajuntament de Gandia, **Lydia Morant**, ha denunciat “_les retallades de la Generalitat Valenciana cap a la nostra ciutat_”, després que el Consell de Mazón haja decidit eliminar els descomptes en el transport públic ferroviari i viari per a la zona D —on es troba Gandia i la Safor—, mentre que en altres zones de la província es mantenen.

La Generalitat estipula que el bo de 10 viatges per a una persona que es desplace entre València i Gandia costarà 33 euros, enfront dels 12 euros que pagaran els usuaris d’altres municipis pròxims. Açò es deu al fet que la Generalitat aplicarà descomptes en eixes poblacions, mentre que a Gandia no s’aplicarà cap.

  
“_És realment preocupant que la Generalitat abandone i castigue la ciutadania de Gandia i de la Safor i els obligue a pagar quasi el triple_”, ha afirmat Lydia Morant, qui ha instat el govern de Mazón i el Partit Popular a rectificar el que ha considerat com “_una decisió indecent, injusta i discriminatòria”. “No acceptarem este tracte desigual perquè viure a Gandia no pot eixir més car quan s’ha rebut diners públics precisament per a evitar-ho_”.

  
La responsable de Mobilitat ha anunciat que el govern municipal presentarà en el pròxim plenari una moció per a deixar clara la postura contrària de la ciutat davant esta decisió i exigir la inclusió immediata de Gandia i la Safor en els descomptes del transport públic. Morant ha afirmat que des de l’executiu local es “_lluitarà sense descans per a evitar esta decisió arbitrària i contrària als interessos generals de la ciutadania_”.

Per últim, Morant, ha criticat que el portaveu del PP de Gandia, Víctor Soler, qui hui ha comparegut en roda de premsa per parlar de mobilitat, no s’ha atrevit a dir res sobre les retallades del Govern de Mazón per al que respecta a la nostra ciutat i comarca. “_El seu silenci el convertix en còmplice d’aquesta injustícia social que mereix una resposta unànim i valenta_”.